
Sfaturi pentru elevi la început de an şcolar


Motto:
“Dragul meu adolescent,
Văd lumina din ochii tăi, energia din corpul tău şi sper că ea se găseşte şi în sufletul tău.
Ştiu că tu eşti cel care va face viitorul şi nu eu, tu şi nu eu vei fi cel care va stabili ce e rău şi ce e bine, având grijă de tot ce e drept în lume”.

Nelson Mandela

Începutul de an şcolar aduce emoţii pentru toată lumea: copii, părinţi, profesori.
Un nou an şcolar aduce noi provocări, oameni noi, situaţii noi.
Educaţia este o acţiune organizată care presupune cu necesitate, acceptarea şi respectarea unor cerinţe, reguli, dispoziţii elaborate şi impuse din exterior, concomitent cu instituirea unor modalităţi de control asupra acceptării şi respectării lor.
Disciplina impune câteva reguli, astfel asigurând ordinea exterioară, indispensabilă oricărei acţiuni organizate.
Dr. Daniel Siegel şi Tina Payne Bryson, ne oferă prin cartea “Copilul cu mintea deschisă” un ghid practic pentru a le oferi copiilor ceea ce au nevoie cel mai mult: un “platou al minţii sănătoase”, mai exact 7 activităţi zilnice care hrănesc nu doar performanţa şcolară, ci şi rezilienţa, curajul şi bucuria de a trăi:
1) Timp de concentrare – când ne concentrăm îndeaproape asupra sarcinilor, orientaţi spre obiectiv, ne asumăm provocări care creează conexiuni profunde în creier;
2) Timp de joacă/relaxare – când ne permitem să fim spontani sau creativi, bucurându-ne ludic de experienţe noi, ajutăm la crearea de noi conexiuni în creier;
3) Timp de conectare – când ne conectăm cu alte persoane, de preferinţă faţă în faţă şi când ne facem timp ca să apreciem legătura pe care o avem cu lumea naturală din jurul nostru, activăm şi consolidăm circuitele relaţionale ale creierului;
4) Timp pentru activităţi fizice – când ne mişcăm corpul, dacă este posibil din punct de vedere medical, ne întărim creierul în multe feluri;
5) Timp cu noi înşine – când reflectăm în linişte, concentrându-ne asupra senzaţiilor, imaginilor, emoţiilor şi gândurilor, ajutăm la o mai bună integrare a creierului;
6) Timp de odihnă – când nu suntem concentraţi, nu avem un scop anume şi ne lăsăm mintea să “hoinărească” sau, pur şi simplu, ne relaxăm, ajutăm creierul să se reîncarce;
7) Timp pentru somn – atunci când îi oferim creierului odihna de care are nevoie, consolidăm învăţarea şi ne recuperăm după experienţele zilei.

Este important să ştim să integrăm în fiecare zi obiceiuri mici, dar esenţiale, care susţin sănătatea mentală şi dezvoltarea sănătoasă a creierului.


Dragă ELEV,

Fii recunoscător, dacă vrei să primeşti recunoştinţă,
Dăruieşte încredere, dacă vrei s-o primeşti,
Fii înţelegător, dacă vrei să fii înţeles,
Iartă, dacă vrei să fii iertat,
Fii un bun prieten, dacă vrei să ai prieteni buni,
Fii OM, dacă vrei să trăieşti între oameni!



Profesor consilier şcolar:

